b"\n_START_ARTICLE_\nNeufch\xc3\xa2tel (formatge)\n_START_SECTION_\nHist\xc3\xb2ria\n_START_PARAGRAPH_\nEl Neufch\xc3\xa2tel \xc3\xa9s un formatge antic, sense dubte dels m\xc3\xa9s antics dels formatges normands. Possiblement ja s'elaborava el segle VI i la primera dada documental \xc3\xa9s de 1050. Durant la Guerra dels Cent Anys, durant les festes de cap d'any, la llegenda diu que les noies joves oferien als soldats anglesos formatges amb forma de cor per testimoniar-los el seu amor. Al segle XVII es va portar a Par\xc3\xads, Rouen i la Gran Bretanya. Per\xc3\xb2 \xc3\xa9s a partir de 1880 que la hist\xc3\xb2ria s'accelera, ja que un granger, Isidore Lefebvre, va construir una formatgeria a Nesle-Hodeng on moldejava i afinava el mat\xc3\xb3 produ\xc3\xaft per les granges dels voltants. Entre els distribuidors amb qu\xc3\xa8 comptava hi havia els magatzems Harrods de Londres._NEWLINE_El 1949 es va atorgar un segell de qualitat al formatge, per\xc3\xb2 foren anul\xc2\xb7lats el 1953. Per tal de protegir l'especificitat del formatge, el comit\xc3\xa8 agr\xc3\xadcola del districte de Neufch\xc3\xa2tel va crear el 1957 un segell de qualitat. Aquest mateix sindicat va obtenir el 1969 l'appellation d'origine contr\xc3\xb4l\xc3\xa9e._NEWLINE_Les formatgeries locals, al seu torn, com la d'Isidore Lefebvre i Lhernault, van ser absobides per grans grups lleters. El 2006, la producci\xc3\xb3 comptava amb 23 granges lleteres, 4 productors (SARL L\xc3\xa9v\xc3\xaaque, SARL Alleaume, J.-Y. Anselin i SARL Villiers) i 2 transformadors lleters (Les Cateliers, La Fromagerie du Pays de Bray), que transformen la llet en producte en 30 explotacions."